U-I-103/10, Up-558/10
Natisni
Opravilna št.:
U-I-103/10, Up-558/10
Datum odločitve:
4. 11. 2010
ECLI:
ECLI:SI:USRS:2010:U.I.103.10
Akt:
Ustavna pritožba zoper Odredbo Mestnega redarstva št. 3715-103/2010 z dne 23. 3. 2010

Zakon o varnosti cestnega prometa (Uradni list RS, št. 56/08 – uradno prečiščeno besedilo, 58/09 in 36/10) (ZVCP), 244. čl.
Izrek:
Ustavna pritožba zoper Odredbo Mestnega redarstva št. 3715-103/2010 z dne 23. 3. 2010 se zavrže.

Pobuda za začetek postopka za oceno ustavnosti 244. člena Zakona o varnosti cestnega prometa (Uradni list RS, št. 56/08 – uradno prečiščeno besedilo, 58/09 in 36/10) se zavrže.
Evidenčni stavek:
Ustavna pritožba se zavrže, če je pritožnik v roku, ki ga določi Ustavno sodišče, iz neupravičenih razlogov ne dopolni.
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.8 - Ustavno sodstvo - Postopek - Procesne predpostavke v postopku ustavne pritožbe - Nepopolna ustavna pritožba.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.b.1.7, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Vasja Majhen, Ljubljana
Datum vloge:
20. 4. 2010
Vrsta odločitve:
sklep
Vrsta rešitve:
zavrženje
Dokument:
US29295
Dokument v PDF obliki:
U-I-103-10, Up-558-10.pdf
132 KB
Prenesite datoteko
U-I-103/10-5
Up-558/10-7
4. 11. 2010
SKLEP
Ustavno sodišče je v postopkih za preizkus ustavne pritožbe in pobude Vasje Majhna, Ljubljana, na seji 4. novembra 2010
sklenilo:
1. Ustavna pritožba zoper Odredbo Mestnega redarstva št. 3715-103/2010 z dne 23. 3. 2010 se zavrže.
2. Pobuda za začetek postopka za oceno ustavnosti 244. člena Zakona o varnosti cestnega prometa (Uradni list RS, št. 56/08 – uradno prečiščeno besedilo, 58/09 in 36/10) se zavrže.
Obrazložitev
1. Pritožnik je vložil ustavno pritožbo zoper Odredbo Mestnega redarstva, s katero je bila pritožniku odrejena odstranitev neregistriranega vozila z javne površine. Pritožnik zatrjuje kršitev 2., 14., 15., 22., 25. in 33. člena Ustave. Pritožnik je vložil tudi pobudo za začetek postopka za oceno ustavnosti 244. člena Zakona o varnosti cestnega prometa (ZVCP-1). Meni, da je v izpodbijanem členu določen nerazumno kratek rok, v katerem je treba vozilo odstraniti z javne površine.
2. Ker pritožnik ustavni pritožbi ni priložil kopije posamičnega akta, ki ga izpodbija, ga je Ustavno sodišče na podlagi prvega odstavka 55. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) pozvalo, naj dopolni ustavno pritožbo. Pritožnik je na poziv poslal kopijo ugovora zoper izpodbijano odredbo in kopijo izjave o lokaciji vozila, ni pa poslal kopije izpodbijane odredbe Mestnega redarstva.
3. Ustavno sodišče je ustavno pritožbo zavrglo, ker pritožnik ustavne pritožbe ni ustrezno dopolnil (1. točka izreka).
4. Pobudo za začetek postopka za oceno ustavnosti oziroma zakonitosti predpisa lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
5. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82). Pobudnik oziroma pritožnik je svoj pravni interes za oceno ustavnosti izpodbijane določbe utemeljeval z vloženo ustavno pritožbo, ki jo je Ustavno sodišče zavrglo. Zato je bilo treba že iz tega razloga zavreči tudi pobudo (2. točka izreka).
6. Ustavno sodišče je sprejelo ta sklep na podlagi sedme alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik Jože Tratnik ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik